Майда пластика
Майда пластика (немисче kleinp-lastik), кичи пластика, кичи формалардын скульптурасы – эң кеңири тараган, скульптура көркөм искусствосунун өзгөчө популярдуу түрү. М. п. адамзат коомунун эң алгачкы башталышында эле пайда болгон. Аны байыркы турак жайларды казууда кездештиришкен. Булар миниатюралык жана жасалгалык сапаттагы бышкан топурактан, сөөктөн, жыгачтан оюп, таштан жасалган буюмдар болгон. заманбап көркөм сүрөт искусствосунда кичи формадагы скульпторлукка статуэтка же турмуш-тиричилик-жанрдык мазмундагы композиция, столдун үстүндө туруучу портреттик бюст, жаныбарлар дүйнөсүнөн сүрөттөлүш, сувенир сыяктуу кандайдыр бир эстеликтен аткарылган анча чоң эмес модель жана башка кирет. М. п-га тоголок скульптуранын чыгармалары менен бирдикте рельефтер: жасалгалык медальондор, эстелик медалдар, глиптика да кирет. Мындан сырткары М. п-га терракоталык статуэтка, Кайра жаралуу доорунун коло фигуралары, Япон нэцкэси (XVII к.), фарфор статуэткалар (XVIII к.), XIX–XX к. металл куймалар жана элдик оюнчуктардын кеңири тармагы кирет. XVIII к. баштап Императордук фарфор заводунун М. п. кеңири белгилүү боло баштаган (азыркы Санкт-Петербургдагы М. В. Ломоносов атындагы фарфор заводу). Уралдагы Каслинский заводунун чоюн куймалары, жыгачтан оюп жасалган Москва облусу Богородское селосунун оюнчуктары, Түндүк элдеринин сөөктөн оюп жасаган буюмдары да даңкталып келген. М. п. функционалдык мааниси боюнча ар түрдүү чыгармалар чөйрөсүн өз ичине камтыгандыктан, алардын пластикалык-көркөм чечилиши жана материалды тандоо да ар кандай болушу мүмкүн. Скульптуранын кичине өлчөмдөрү анын көркөм сүрөттөлүш тилинин спецификасын (өзгөчөлүгүн) аныктайт. Эреже катары, М. п. деталдарды кылдат иштеп чыгышы жана түстү жасалгалуу пайдаланышы менен айырмаланат.

Колдонулган адабияттар
Кыргыз сүрөт искусствосу: Энциклопедиялык окуу куралы/Мамлекеттик тил жана энциклопедия борбору. -Б.:, 2004
Кыргыз сүрөт исскуствосу